પગથીયા વાળી વાવમાં રસ ધરાવતા અને એવી અનેક વાવની મુલાકાત લઈ માહિતી એકઠી કરનાર દિલ્હીના બ્લોગર જતિન છાબરા તેમના બ્લોગમાં લખે છે તેમ, આ વાવ સાથે જોડાયેલો એક યોગાનુયોગ પણ પ્રચલિત છે. ૨૦૦૯માં ભારતીય મૂળના બ્રિટિશ પત્રકાર સેમ મિલરે ‘દિલ્હી – અડ્વેન્ચર્સ ઈન અ મેગાસિટી’ નામે પુસ્તક પ્રસિદ્ધ કર્યું, તેમાં પ્રસિદ્ધ ભારતીય ફોટોગ્રાફર રઘુ રાયનો ૧૯૭૬માં લીધેલો ઉગ્રસેનની પાણી ભરેલી વાવનો અને તેમાં કૂદી રહેલા એક છોકરાનો ફોટો મૂક્યો છે. ત્યારબાદ જ્યારે સેમ મિલર ફરીથી વાવની મુલાકાતે આવ્યા ત્યારે તેમના આશ્ચર્ય વચ્ચે ખબર પડી કે એ ફોટામાં જે છોકરો આ વાવમાં કૂદતો દેખાય છે એ જ બાધસિંહ ત્યાં રખેવાળ તરીકે કામ કરતો હતો.